短項翁
作者：李衡
朝代：宋

paragraphs: 我生懶放世無偶，身即囂塵志林莽。
寒饑未免困啼號，束带深慚爲升斗。
先生閉戶傲羲皇，雲夢胸中吞八九。
摶風暫爾抑雄飛，萬事紛紛付巵酒。
年來得此短項翁，落落虛懷真勝友。
煙蓑稱體翦疏筠，老態婆娑固不羣。
每笑鴟夷託後塵，臭味仍復羞崑崙。
何曾爲致常持滿，來此與爾談胚渾。
異時先生登紫微，定自與爾相追隨。
想應頼爾排紛擾，坐覺秋毫泰山小。